Polisiebeamptes in hof oor renosterstroperyArgieffoto: viechfisch, Pixabay Twee konstabels van die Suid-Afrikaanse Polisiediens en vier siviele mans sal Maandag in die Nelspruit-landdroshof verskyn op aanklag van renosterstropery. “Die polisie het inligting ontvang dat vier persone Saterdag renosters by die Ngodwana Kangaroo-wildreservaat gaan stroop,” het brig. Leonard Hlathi, woordvoerder van die polisie, gesê. “Beamptes van misdaadintelligensie van die Pienaar-eenheid het die wenk opgevolg en gesien hoe twee beamptes, wat by die Masoyi-speurafdeling gestasioneer is, die vier mans in ŉ amptelike voertuig by die wildreservaat oplaai.” Volgens Hlathi het die beamptes die amptelike voertuig tot ongeveer 5 km van die Mbombela-stadion agtervolg toe die bestuurder uiteindelik stilgehou het. “Polisiebeamptes het tydens die soektog beslag gelê op twee vars gestroopte renosterhorings en ŉ jaggeweer met vier patrone. “Al ses mans, insluitend die twee speurders, almal tussen 19 en 42 jaar oud, is in hegtenis geneem,” het hy bygevoeg. Die verdagtes sal na verwagting Maandag in die Nelspruit-landdroshof verskyn op aanklag van renosterstropery, die besit van ŉ ongelisensieerde vuurwapen en ammunisie. “ŉ Interne ondersoek is van stapel gestuur oor die onetiese gedrag van die twee beamptes. ŉ Intensiewe ondersoek word ook gedoen om te bepaal of die verdagtes met enige ander misdade verbind kan word.”